Sakerowers brand op polisie los(Foto: SA Polisie) Twee polisiebeamptes is Maandag geskiet en ernstig beseer toe hulle tydens ’n patrollie op ’n sakerooftog in Tonga naby Komatipoort in Mpumalanga afgekom het. Volgens kapt. Dineo Lucy Sekgotodi, polisiewoordvoerder, het die beamptes, onderskeidelik 38 en 42 jaar oud, ’n roetinepatrollie uitgevoer toe hulle onwetend verby die rooftog wat aan die gang was, gery het. “Toe die verdagtes die polisievoertuig opmerk, het hulle op die beamptes losgebrand. ’n Oor-en-weer-skietery het gevolglik uitgebreek. “Die beamptes is tydens die voorval beseer en na ’n nabygeleë hospitaal gehaas.” Sekgotodi sê die polisie ondersoek die saak, maar dat niemand nog in verband met die voorval in hegtenis geneem is nie. Genl.maj. Zodwa Mokoena, die Valke se provinsiale hoof in Mpumalanga, het die voorval ten sterkste veroordeel. “’n Aanval op die polisie is ’n aanval op die staat. Ons sal geen steen onaangeroer laat om te verseker dat die skuldige partye aan die pen ry nie.”